Kaapstad óók by COP21 vereer - Maroela Media
Kaapstad is die wenner in die kategorie Adaption Implementation van die C40-stede. Volgens Patricia de Lille, die burgemeester, is dié stad 'n leier in doeltreffende waterbestuur. "Die toekenning is erkenning vir Kaapstad se poging om 'n wêreldformaat-stad te wees," het De Lille gesê.
Volgens haar het die stad danksy doeltreffende bestuursbeginsels daarin geslaag om die vraag na water met 30% te verminder. "Dít ten spyte van die geweldige ontwikkelings en die bevolkingstoename van 30% in Kaapstad sedert 2001."
Kaapstad was saam met 33 ander stede van oor die hele wêreld op die kortlys van finaliste by die C40-toekennings.
Maroela Media het vroeër berig Johannesburg was onder die top-10 stede wat by die derde jaarlikse toekenningseremonie 'n C40 Cities-toekenning ontvang het vir stede wat klimaatsverandering doeltreffend bestuur. Lees meer hier.